title: 2007/249/EZ: Odluka Vijeća od 19. ožujka 2007. o izmjeni Odluke 2001/822/EZ o pridruživanju prekomorskih zemalja i područja Europskoj zajednici

text:
               11/Sv. 116

               HR

               Službeni list Europske unije

               155

         32007D0249

               L 109/33

               SLUŽBENI LIST EUROPSKE UNIJE

         ODLUKA VIJEĆA
   od 19. ožujka 2007.
   o izmjeni Odluke 2001/822/EZ o pridruživanju prekomorskih zemalja i područja Europskoj zajednici
   (2007/249/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 187.,
   uzimajući u obzir prijedlog Komisije,
   budući da:

               (1)

               Odlukom Vijeća 2001/822/EZ od 27. studenoga 2001. o pridruživanju prekomorskih zemalja i područja Europskoj zajednici (Odluka o prekomorskom pridruživanju) (1) utvrđen je pravni okvir za promicanje gospodarskog i socijalnog razvoja prekomorskih zemalja i područja (PZP) te za poboljšanje gospodarskih odnosa između njih i Zajednice. Odluka o prekomorskom pridruživanju primjenjuje se do 31. prosinca 2011. Kako bi se ona vremenski poklopila s trajanjem 10. Europskog razvojnog fonda (od 2008. do 2013.) (10. ERF) i višegodišnjim financijskim okvirom za razdoblje od 2007. do 2013., njezinu bi primjenu trebalo produžiti do 31. prosinca 2013.

               (2)

               Prilogom II. A Odluci o prekomorskom pridruživanju određuju se financijske alokacije za razdoblje od 2000. do 2007. S obzirom na novouspostavljeni 10. ERF, trebalo bi odrediti iznos alokacije za razdoblje od 2008. do 2013.

               (3)

               Što se tiče prekomorskih zemalja i područja, trebalo bi propisati pravila kojima se uređuje prijelaz s devetog na 10. ERF. Ta bi pravila trebalo odrediti u skladu s općim pravilima za preuzimanje obveza iz devetog ERF-a i iz prethodnih Europskih fondova za razvoj nakon 31. prosinca 2007. koja su utvrđena člankom 1. Odluke 2005/446/EZ predstavnika vlada država članica koji su se sastali u okviru Vijeća, od 30. svibnja 2005., o utvrđivanju roka za dodjelu sredstava iz devetog ERF-a (2) i člankom 1. stavcima 3. i 4. Unutarnjeg sporazuma između predstavnika vlada država članica koji su se sastali u okviru Vijeća o financiranju pomoći Zajednice na temelju višegodišnjeg financijskog okvira za razdoblje od 2008. do 2013. u skladu sa Sporazumom o partnerstvu između država AKP-a i EZ-a te o dodjeli financijske pomoći prekomorskim zemljama i područjima na koje se primjenjuje dio četvrti Ugovora o EZ-u (3) (Unutarnji sporazum o uspostavljanju 10. ERF-a).

               (4)

               Unutarnjim sporazumom o osnivanju 10. ERF-a za PZP utvrđena je dodjela iznosa od ukupno 286 milijuna EUR. Trebalo bi utvrditi, s jedne strane, raspodjelu tog iznosa između raznih instrumenata suradnje za financiranje razvoja povezanih s ERF-om, a s druge strane, kriterije i elemente za određivanje početnih indikativnih alokacija za korisnike iz PZP-a.

               (5)

               U vezi s raspodjelom sredstava između raznih instrumenata suradnje za financiranje razvoja povezanih s ERF-om trebalo bi prije svega osigurati koordinaciju između potpore regionalnoj suradnji te integracije i potpore na teritorijalnoj razini, kako bi se povećala otpornost PZP-a pred izazovima s kojima se suočavaju bez obzira na to koliki je njihov BNP po stanovniku ili na druge elemente pomoću kojih se određuju teritorijalne alokacije.

               (6)

               Financijsku pomoć PZP-u trebalo bi dodijeliti na temelju standardnih, objektivnih i transparentnih kriterija. Ti bi kriteriji trebali posebno uključivati razinu BNP-a u pojedinom PZP-u, broj stanovnika i kontinuitet u prethodnim Europskim fondovima za razvoj. Poseban bi tretman trebalo sačuvati za najnerazvijenije u PZP-u koji su navedeni u Prilogu I. B Odluci o prekomorskom pridruživanju, kao i za one koji se zbog zemljopisne izoliranosti i drugih ograničenja teže uključuju u regionalnu suradnju i integraciju.

               (7)

               Kada Komisija izvješćuje države članice i Odbor za razvojnu pomoć Organizacije za gospodarsku suradnju i razvoj (OECD) o rashodima u okviru ERF-a, trebalo bi naznačiti razliku između aktivnosti u sklopu Službene razvojne pomoći (ODA) i aktivnosti izvan ODA-e.

               (8)

               Posebnu pozornost trebalo bi posvetiti jačanju institucionalnih sposobnosti PZP-a i dobrom upravljanju, uključujući i sektore financija, poreza i pravosuđa.

               (9)

               Posebnu pozornost trebalo bi također posvetiti jačanju suradnje između PZP-a, država AKP-a i najudaljenijih područja iz članka 299. stavka 2. Ugovora ili drugih subjekata u odgovarajućim područjima gdje se nalazi i PZP.

               (10)

               Uvjete financiranja koji se odnose na rad instrumenta PZP-a iz Priloga II. C Odluci prekomorskom pridruživanju trebalo bi uskladiti s izmjenama odgovarajućih članaka Priloga II. Sporazumu o partnerstvu između članica Skupine afričke, karipske i pacifičke grupe država, s jedne strane, i Europske zajednice i njezinih država članica, s druge strane, koji je potpisan u Cotonouu 23. lipnja 2000. (4) (Sporazum o partnerstvu između država AKP-a i EZ-a).

               (11)

               Od presudne je važnosti osigurati kontinuitet s obzirom na prihvatljivost PZP-a za financiranje iz općih tematskih proračunskih stavki Općeg proračuna Europske unije, izvan ERF-a. Tematske Uredbe iz Priloga II. E Odluci o prekomorskom pridruživanju zamijenjene su Uredbom (EZ) br. 1905/2006 Europskog parlamenta i Vijeća od 18. prosinca 2006. o uspostavljanju instrumenta financiranja za razvojnu suradnju (5) od 1. siječnja 2007. Prilog II. E trebalo bi izmijeniti kako bi se upućivanjem na nove financijske instrumente zamijenila upućivanja na te Uredbe. Kako bi se osigurao kontinuitet, tu bi izmjenu trebalo početi primjenjivati od 1. siječnja 2007.

               (12)

               Uzimajući u obzir poseban odnos između PZP-a i država članica s kojima su pojedini od njih povezani, trebalo bi poopćiti mogućnost za sudjelovanje PZP-a u horizontalnim programima Zajednice kako bi se omogućilo sudjelovanje u programima koji su dostupni državama članicama s kojima su te prekomorske zemlje i područja povezane, pod uvjetom da se poštuju pravila i ciljevi tih programa te aranžmani koji se primjenjuju na države članice s kojima su pojedine prekomorske zemlje i područja povezane. Kako bi se PZP-u omogućilo sudjelovanje od početka novog programskog razdoblja, ovu bi izmjenu trebalo uvesti od 1. siječnja 2007.

               (13)

               Na temelju izvješća Komisije za razdoblje od 2008. do 2009. trebalo bi provesti preispitivanje koje će obuhvatiti sve aspekte troškova i sredstava Europske unije, uključujući i financiranje PZP-a.

               (14)

               Sadašnjim tehničkim izmjenama ne dovodi se u pitanje naknadna izmjena Odluke o prekomorskom pridruživanju, posebno u skladu s njezinim člankom 62.,

         ODLUČILO JE:
   Članak 1.
   Odluka Vijeća 2001/822/EZ mijenja se kako slijedi:

               1.

               u članku 23., četvrti podstavak zamjenjuje se sljedećim:
               „Financijski i računovodstveni postupci koji se primjenjuju na suradnju u financiranju razvoja za PZP na temelju devetog ERF-a su oni utvrđeni Financijskom uredbom devetog ERF-a. Financijski i računovodstveni postupci koji se primjenjuju na suradnju u financiranju razvoja za PZP na temelju 10. ERF-a su oni utvrđeni Financijskom uredbom 10. ERF-a.”;

               2.

               sljedeći stavak dodaje se članku 24.:
               „9.   Za provedbu 10. ERF-a primjenjuju se odgovarajuće odredbe Unutarnjeg sporazuma o uspostavljanju 10. ERF-a.”;

               3.

               u članku 25. stavku 1., riječi „za razdoblje od 2000. do 2007.” zamjenjuju se riječima „za razdoblja od 2000. do 2007. i od 2008. do 2013.”;

               4.

               članak 31. zamjenjuje se sljedećim:
               „Članak 31.
               Tehnička pomoć
               1.   Na inicijativu ili u ime Komisije mogu se financirati studije ili mjere tehničke pomoći kako bi se osigurali priprema, praćenje, ocjenjivanje i nadzor potrebni za provedbu ove Odluke i cjelokupnu ocjenu ove Odluke iz članka 1. stavka 1. točke (c) Priloga II. A.
               Takve studije ili mjere tehničke pomoći financiraju se iz ukupne alokacije bespovratnih sredstava.
               2.   Na inicijativu PZP-a mogu se financirati studije ili mjere tehničke pomoći u vezi s provedbom aktivnosti sadržanih u JPD-u, podložno mišljenju Komisije.
               U okviru 9. ERF-a, takve studije ili mjere tehničke pomoći financiraju se iz alokacije za dotične prekomorske zemlje i područja. U okviru 10. ERF-a financiraju se iz ukupne alokacije bespovratnih sredstava.”;

               5.

               umeće se sljedeći članak:
               „Članak 33.a
               1.   Nakon 31. prosinca 2007. ili nakon dana stupanja na snagu Unutarnjeg sporazuma o osnivanju 10. ERF-a, ako taj dan nastupa kasnije, ne preuzimaju se obveze za preostala sredstva iz devetog ERF-a ili iz prethodnih Europskih razvojnih fondova, s izuzetkom preostalih sredstava i sredstava vraćenih nakon tog dana stupanja na snagu koja su proizašla iz sustava kojim se jamči stabilizacija zarade od izvoza primarnih poljoprivrednih proizvoda (Stabex) u skladu s Europskim razvojnim fondovima koji su prethodili devetom ERF-u te preostalih sredstava i povrata sredstava koja su prema devetom ERF-u dodijeljena za financiranje sredstava instrumenta utvrđenog u Prilogu II. C, osim s tim povezane subvencije za kamatu.
               2.   Sredstva vraćena iz projekata u sklopu devetog ERF-a ili prethodnih Europskih razvojnih fondova se nakon 31. prosinca 2007. više ne dodjeljuju, osim ako Vijeće na prijedlog Komisije, jednoglasno odluči drukčije, uz iznimku sredstava Stabexa vraćenih nakon tog dana stupanja na snagu, koja se automatski prebacuju na odgovarajuće teritorijalne okvirne programe koji se financiraju u skladu s člankom 3. stavkom 1. Priloga II. Aa i sredstava dodijeljenih u sklopu devetog ERF-a za financiranje sredstava instrumenta utvrđenog u Prilogu II. C, isključujući s tim povezane subvencije za kamatu.”;

               6.

               članak 58. zamjenjuje se sljedećim:
               „Članak 58.
               Programi dostupni prekomorskim zemljama i područjima
               Pojedinci iz PZP-a i prema potrebi relevantna javnopravna i/ili privatna tijela i institucije iz PZP-a, imaju pravo sudjelovanja u programima Zajednice, podložno poštovanju pravila i ciljevi tih programa te aranžmana koji se primjenjuju na državu članicu s kojom je pojedini PZP povezan. Programi se na državljane PZP-a primjenjuju u okviru kvote za državu članicu s kojom je pojedini PZP povezan, ako je za dotični program zadana kvota.
               Glavni programi dostupni prekomorskim zemljama i područjima su navedeni u Prilogu II. F, kao i svi ostali programi koji slijede nakon nekog od njih.”;

               7.

               u članku 63., godina „2011.” zamjenjuje se godinom „2013.”;

               8.

               u članku 1. stavku 1. točki (c) Priloga II. A, riječi „dvije godine” zamjenjuju se riječima „četiri godine”;

               9.

               nakon Priloga II. A umeće se novi Prilog II. Aa čiji je tekst u Prilogu I. ovoj Odluci;

               10.

               Prilog II. B mijenja se kako slijedi:

                           (a)

                           članak 1. zamjenjuje se sljedećim:
                           „Članak 1.
                           1.   EIB u obliku zajmova iz vlastitih sredstava i u skladu s uvjetima predviđenim njezinim statutima i ovim Prilogom osigurava iznos do 20 milijuna EUR, kako je određeno u članku 5. Unutarnjeg sporazuma o uspostavljanju devetog ERF-a.
                           2.   EIB u obliku zajmova iz vlastitih sredstava i u skladu s uvjetima predviđenim njezinim statutima i ovim Prilogom osigurava iznos do 30 milijuna EUR, kako je određeno u članku 3., Unutarnjeg sporazuma o uspostavljanju 10. ERF-a.”;

                           (b)

                           u članku 2. stavku 2., točka (c) zamjenjuje se sljedećom:

                                       „(c)

                                       tijekom razdoblja obuhvaćenog devetim ERF-om iznos subvencije za kamate izračunan u odnosu na njegovu vrijednost u trenutku isplate zajma naplaćuje se iz alokacije za subvenciju kamate utvrđene u Prilogu II. A, članku 3. stavku 3. točki (d) i plaća se izravno EIB-u;
                                       tijekom razdoblja obuhvaćenog 10. ERF-om, iznos subvencije kamatne stope izračunan u odnosu na njegovu vrijednost u trenutku isplate zajma naplaćuje se iz alokacije za subvenciju kamate utvrđene u Prilogu II. Aa, članku 1. stavku 1. točki (b) i plaća se izravno EIB-u;
                                       subvencije kamata mogu se kapitalizirati ili ih se može upotrijebiti u obliku bespovratnih sredstava za potporu tehničkoj pomoći povezanoj s projektom, posebno za financijske institucije u PZP-u.”;

               11.

               Prilog II. C zamjenjuje se tekstom iz Priloga II. ovoj Odluci;

               12.

               Prilog II. E zamjenjuje se tekstom iz Priloga III. ovoj Odluci;

               13.

               Prilog II. F zamjenjuje se tekstom iz Priloga IV. ovoj Odluci.

         Članak 2.
   Stupanje na snagu
   Ova Odluka stupa na snagu na dan objave u Službenom listu Europske unije.
   Međutim, članak 1. točke (6), (12) i (13) primjenjuju se od 1. siječnja 2007.

      Sastavljeno u Bruxellesu 19. ožujka 2007.

            Za Vijeće

            Predsjednik

         H. SEEHOFER

      (1)  SL L 314, 30.11.2001., str. 1.

      (2)  SL L 156, 18.6.2005., str. 19.

      (3)  SL L 247, 9.9.2006., str. 32.

      (4)  SL L 317, 15.5.2000., str. 3. Sporazum kako je zadnje izmijenjen Odlukom br. 1/2006 Vijeća ministara AKP-a i EZ-a (SL L 247, 9.9.2006., str. 22.).

      (5)  SL L 378, 27.12.2006., str. 41.
   PRILOG I.

         „PRILOG II. Aa

            FINANCIJSKA POMOĆ ZAJEDNICE: 10. ERF

         Članak 1.
         Dodjela sredstava za različite instrumente
         1.   Za potrebe ove Odluke kroz šestogodišnje razdoblje od 1. siječnja 2008. do 31. prosinca 2013. ukupan iznos financijske pomoći Zajednice od 286 milijuna EUR u okviru 10. ERF-a određen Unutarnjim sporazumom o osnivanju 10. ERF-a dodjeljuje se kako slijedi:

                     (a)

                     250 milijuna EUR u obliku bespovratnih sredstava za programabilnu potporu dugoročnom razvoju, humanitarnu pomoć, pomoć u izvanrednim situacijama, pomoć izbjeglicama i dodatnu potporu u slučaju fluktuacije zarade od izvoza kao i za potporu regionalnoj suradnji i integraciji;

                     (b)

                     30 milijuna EUR za financiranje investicijskog instrumenta PZP-a iz Priloga II. C, od čega se iznos od najviše 1,5 milijuna EUR odvaja za financiranje subvencija kamate za aktivnosti koje će financirati EIB iz vlastitih sredstava, u skladu s Prilogom II. B, ili u sklopu investicijskog instrumenta PZP-a;

                     (c)

                     6 milijuna EUR za studije ili mjere tehničke pomoći u skladu s člankom 31. ove Odluke.

               2.   Nakon 31. prosinca 2013. više se ne mogu preuzeti obveze za sredstva iz 10. ERF-a, osim ako Vijeće na prijedlog Komisije jednoglasno odluči drukčije.
         3.   Ako se sredstva iz stavka 1. iscrpe prije isteka ove Odluke, Vijeće poduzima odgovarajuće mjere.
         Članak 2.
         Upravljanje sredstvima
         EIB upravlja zajmovima koje odobrava iz vlastitih sredstava iz Priloga II. B, kao i aktivnostima koje se financiraju u okviru investicijskog instrumenta PZP-a iz u Priloga II. C. Svim ostalim financijskim sredstvima iz ove Odluke upravlja Komisija.
         Članak 3.
         Raspodjela sredstava unutar PZP-a
         Iznos od 250 milijuna EUR naveden u članku 1. stavku 1. točki (a) dodjeljuje se na temelju potreba i uspješnosti PZP-a prema sljedećim mjerilima:

                     1.

                     Iznos A od 195 milijuna EUR dodjeljuje se PZP-u posebno za financiranje inicijativa navedenih u pojedinačnim programskim dokumentima, uključujući i prioritetne mjere za društveni razvoj i zaštitu okoliša u sklopu borbe protiv siromaštva. Prema potrebi, u jedinstvenim programskim dokumentima posebnu pozornost treba posvetiti mjerama za jačanje upravljačkih i institucionalnih sposobnosti korisnika iz PZP-a i prema potrebi očekivanom rasporedu predviđenih mjera.
                     Prilikom dodjele iznosa A uzima se u obzir broj stanovnika, visina BNP-a, visina i iskorištenost sredstava dodijeljenih iz prethodnih Europskih fondova za razvoj, ograničenja zbog geografske izoliranosti te strukturne i druge prepreke najnerazvijenijih u PZP-u navedenih u članku 3. ove Odluke. Svaka dodjela sredstava mora omogućiti njihovo učinkovito korištenje. O dodjeli se odlučuje u skladu s načelom supsidijarnosti.
                     Načelno se taj iznos dodjeljuje PZP-u čiji BNP po stanovniku, prema dostupnim statističkim podacima, ne premašuje BNP po stanovniku Zajednice.

                     2.

                     Iznos od 40 milijuna EUR dodjeljuje se kao potpora regionalnoj suradnji i integraciji u skladu s člankom 16. ove Odluke, što uključuje dijalog i partnerstvo koji su utvrđeni u članku 7., regionalne inicijative za pripravnost u slučaju nepogoda i ublažavanje njihovih posljedica i, u koordinaciji s ostalim financijskim instrumentima Zajednice, suradnju između PZP-a i najudaljenijih područja navedenih u članku 299. stavku 2. Ugovora.

                     3.

                     Stavak 1. ne primjenjuje se na Grenland.

                     4.

                     Neraspodijeljen iznos B od 15 milijuna EZR odvaja se za:

                                 (a)

                                 financiranje humanitarne pomoći, pomoći u izvanrednim situacijama i pomoći za izbjeglice u PZP-u i prema potrebi dodatne pomoći u slučaju fluktuacija zarada od izvoza, u skladu s Prilogom II. D;

                                 (b)

                                 dodjelu novih sredstava u skladu s razvojem potreba i s uspješnosti PZP-a iz stavka 1.

                           Uspješnost se ocjenjuje objektivno i transparentno, uzimajući u obzir način korištenja sredstava, učinkovitost provedbe aktivnosti koje su u tijeku, ublažavanje ili smanjenje siromaštva i mjere donesene za jačanje održivog razvoja.

                     5.

                     U skladu sa stavcima 1., 2., 3. i 4., indikativne iznose koji se dodjeljuju na temelju 10. ERF-a usvaja Komisija u skladu s člankom 24. ove Odluke.

                     6.

                     Na temelju rezultata srednjoročnog preispitivanja, Komisija može odlučiti drukčije raspodijeliti sva još uvijek nedodijeljena sredstva navedena u ovom članku. Postupci za provedbu preispitivanja i odluka o svakoj novoj dodjeli sredstava donose se u skladu s člankom 24. ove Odluke.”

   PRILOG II.

         „PRILOG II. C

            FINANCIJSKA POMOĆ ZAJEDNICE: INVESTICIJSKI INSTRUMENT PZP-a

         Članak 1.
         Cilj
         Za promicanje komercijalno održivih poduzeća, uglavnom u privatnom sektoru, ali i u javnom sektoru koji podupire razvoj privatnog sektora, osniva se investicijski instrument PZP-a (dalje u tekstu: Instrument).
         Ovim Prilogom i Prilogom II. B određuju se uvjeti financiranja koji se odnose na Instrument i na zajmove iz vlastitih sredstava EIB-a. Za provedbu 9. EFR-a primjenjuju se članci 29. i 30. Unutarnjeg sporazuma o 9. ERF-u Za provedbu 10. ERF-a primjenjuju se odgovarajuće odredbe Unutarnjeg sporazuma o uspostavljanju 10. ERF-a.
         Ta se sredstva mogu usmjeriti u prihvatljiva poduzeća, bilo izravno ili neizravno, preko odgovarajućih investicijskih fondova i/ili financijskih posrednika.
         Članak 2.
         Sredstva Instrumenta
         1.   Sredstva Instrumenta mogu se između ostalog koristiti za:

                     (a)

                     osiguranje rizičnog kapitala u obliku:

                                 i.

                                 udjela u vlasničkom kapitalu u poduzećima iz PZP-a, uključujući i financijske institucije;

                                 ii.

                                 kvazikapitalne pomoći poduzećima iz PZP-a, uključujući i financijske institucije;

                                 iii.

                                 jamstava i drugih kreditnih poboljšanja koja se za inozemne i domaće ulagače i zajmodavce mogu iskoristiti kao pokriće za rizike prouzročene političkim ili drugim ulagačkim razlozima.

                     (b)

                     osiguranje običnih zajmova.

               2.   Udjeli u vlasničkom kapitalu uglavnom su manjinski, a naknade se isplaćuju na temelju uspješnosti dotičnog projekta.
         3.   Kvazikapitalna pomoć može se sastojati od predujmova dioničara, konvertibilnih obveznica, uvjetnih, podređenih i konzorcijskih zajmova i drugih sličnih oblika pomoći. Takva pomoć može se sastojati od:

                     (a)

                     uvjetnih zajmova, čiji su otplata i/ili trajanje povezani s ispunjavanjem određenih uvjeta s obzirom na uspješnost projekta; u slučaju posebnih uvjetnih zajmova namijenjenih za predinvesticijske studije ili za drugu tehničku pomoć povezanu s projektom, od otplate se može odustati ako se ulaganje ne ostvari.

                     (b)

                     konzorcijskih zajmova, čiji su otplata i/ili trajanje povezani s financijskom dobiti projekta;

                     (c)

                     podređenih zajmova, koji se isplaćuju tek nakon naplate ostalih potraživanja.

               4.   Kod realizacije zajma navodi se svaka naknada za pojedinačne aktivnosti.
         Međutim:

                     (a)

                     u slučaju uvjetnih ili konzorcijskih zajmova, naknada obično uključuje fiksnu kamatnu stopu koja nije veća od 3 % i varijabilnu komponentu povezanu s uspješnošću projekta;

                     (b)

                     u slučaju podređenih zajmova kamatna stopa ovisi o tržištu.

               5.   Cijena jamstava određuje se tako da odražava osigurani rizik i posebne značajke aktivnosti.
         6.   Kamatna stopa na obične zajmove uključuje referentnu stopu koju EIB primjenjuje na usporedive zajmove s istim uvjetima u pogledu rokova odgode i plaćanja te uvećanje iznosa koje određuje EIB.
         7.   Obični zajmovi mogu se odobriti pod povoljnijim uvjetima u sljedećim slučajevima:

                     (a)

                     za infrastrukturne projekte koji su preduvjet za razvoj privatnog sektora u najnerazvijenijim prekomorskim zemljama i područjima, u PZP-u nakon sukoba ili pogođenog prirodnom nepogodom. U takvim slučajevima se kamatna stopa smanjuje za 3 %;

                     (b)

                     za projekte koji uključuju restrukturiranje djelatnosti u sklopu privatizacije ili za projekte koji značajno i vidljivo doprinose dobrobiti društva i okoliša. Zajmovi se u takvim slučajevima mogu odobriti uz subvenciju za kamatu o čijem se iznosu i obliku odlučuje u odnosu na posebne značajke projekta. Međutim, subvencija za kamatu ne smije biti veća od 3 %.

               Konačna kamatna stopa kredita iz točaka (a) i (b) ne smije ni u kom slučaju biti manja od 50 % referentne stope.
         8.   Sredstva potrebna za ovu povlaštenu namjenu osigurat će se iz Instrumenta i ona neće prelaziti 5 % od ukupnog iznosa koji su Instrument i EIB izdvojili iz vlastitih sredstava za financiranje investicija.
         9.   Subvencije kamate mogu se kapitalizirati, a mogu se koristiti i u obliku bespovratnih sredstava. Do 10 % proračuna namijenjenog za subvenciju za kamatu može se upotrijebiti za potporu tehničkoj pomoći povezanoj s projektom, posebno za financijske institucije u PZP-u.
         Članak 3.
         Aktivnosti Instrumenta
         1.   Instrument djeluje u svim gospodarskim sektorima i podupire ulaganja privatnog sektora i subjekata iz javnog sektora koji posluju prema komercijalnim načelima, uključujući i gospodarsku i tehnološku infrastrukturu koja je od ključne važnosti za privatni sektor i koja ostvaruje prihode. Instrument:

                     (a)

                     se vodi kao obnovljivi fond s ciljem održavanja financijske održivosti. Provodi aktivnosti prema tržišnim uvjetima i izbjegava narušavanje lokalnih tržišta i istiskivanje privatnih izvora financiranja s tržišta;

                     (b)

                     podupire financijski sektor PZP-a i ostvaruje katalitički učinak pokretanjem dugoročnih domaćih resursa te privlači privatne ulagače i zajmodavce u projekte u PZP-u;

                     (c)

                     snosi dio rizika projekata koje financira, a njegovu financijsku stabilnost osigurava cjelokupni portfelj, a ne pojedinačni poslovi; i

                     (d)

                     nastoji usmjeriti sredstva kroz institucije i programe PZP-a koji promiču razvoj malih i srednjih poduzeća (MSP).

               2.   EIB dobiva naknadu za troškove upravljanja Instrumentom. Prve dvije godine od stupanja na snagu drugog financijskog protokola ta naknada iznosi godišnje do 2 % od ukupnih početnih sredstava Instrumenta. Nakon toga, naknada EIB-a uključuje fiksni dio od 0,5 % godišnje od početnih sredstava i promjenljivi dio u iznosu od najviše 1,5 % godišnje od portfelja Instrumenta koji je uložen u projekte u PZP-u. Naknada se financira iz Instrumenta.
         3.   Nakon isteka ove Odluke i ako Vijeće ne donese posebnu odluku, kumulativni neto povratni dotok u Instrument prenosi se u sljedeći financijski instrument PZP-a.
         Članak 4.
         Uvjeti za preuzimanje rizika povezanog s deviznim tečajem
         Kako bi se umanjili učinci fluktuacije tečaja, problemi rizika povezanog s deviznim tečajem rješavaju se na sljedeći način:

                     (a)

                     u slučaju sudjelovanja u vlasničkom kapitalu čija je svrha ojačati vlastita sredstva poduzeća, rizik tečajne razlike u pravilu snosi Instrument;

                     (b)

                     u slučaju financiranja rizičnog kapitala za MSP, rizik povezan s deviznim tečajem u pravilu dijele, s jedne strane, Zajednica, a s druge strane, ostale uključene stranke. U prosjeku se rizik povezan s deviznim tečajem dijeli na jednake dijelove;

                     (c)

                     ako je moguće i primjereno, posebno u zemljama koje karakteriziraju makroekonomska i financijska stabilnost, Instrument će nastojati zajmove odobravati u domaćim valutama PZP-a i tako preuzeti rizik povezan s deviznim tečajem.”

   PRILOG III.

         „PRILOG II. E

            FINANCIJSKA POMOĆ ZAJEDNICE: PRORAČUNSKA POMOĆ ZA ZEMLJE U RAZVOJU

         Ne dovodeći u pitanje buduće izmjene proračunskih odredbi, PZP može koristiti sljedeće mjere koje su u okviru općeg proračuna Europske unije usvojene za zemlje u razvoju:

                     1.

                     Tematski programi obuhvaćeni Uredbom (EZ) br. 1905/2006 Europskog parlamenta i Vijeća od 18. prosinca 2006. o uspostavljanju instrumenta za razvojnu suradnju (1) i pružanju izravne pomoći politici razvoja i suradnje Europske zajednice.

                     2.

                     Poslovi oporavka i obnove kako su obuhvaćeni Uredbom (EZ) br. 1717/2006 Europskog parlamenta i Vijeća od 15. studenoga 2006. o uspostavljanju Instrumenta za stabilnost (2).

                     3.

                     Humanitarna pomoć kako je predviđena Uredbom Vijeća (EZ) br. 1257/96 od 20. lipnja 1996. o humanitarnoj pomoći (3).

      (1)  SL L 378, 27.12.2006., str. 41.

      (2)  SL L 327, 24.11.2006., str. 1.

      (3)  SL L 163, 2.7.1996., str. 1. Uredba kako je zadnje izmijenjena Uredbom (EZ) br. 1882/2003 Europskog parlamenta i Vijeća (SL L 284, 31.10.2003., str. 1.).”
   PRILOG IV.

         „PRILOG II. F

            OSTALA POMOĆ ZAJEDNICE: SUDJELOVANJE U PROGRAMIMA ZAJEDNICE

         U skladu s člankom 58. ove Odluke, sljedeći programi i svi programi nakon njih primjenjuju se između ostalog na državljane PZP-a u okviru kvote za državu članicu s kojom je određeni PZP povezan, ako dotični program koristi takvu kvotu:

                     1.

                     Programi obrazovanja i osposobljavanja:

                                 —

                                 program djelovanja u području cjeloživotnog učenja (od 2007. do 2013.) uspostavljen Odlukom br. 1720/2006/EZ Europskog parlamenta i Vijeća od 15. studenoga 2006. o uspostavljanju programa djelovanja u području cjeloživotnog učenja (1),

                                 —

                                 program ‚Mladi na djelu’ (od 2007. do 2013.) uspostavljen Odlukom br. 1719/2006/EZ Europskog parlamenta i Vijeća od 15. studenoga 2006. o uspostavi programa ‚Mladi na djelu’ za razdoblje od 2007. do 2013. (2).

                     2.

                     Program ‚Okvirni program za konkurentnost i inovacije’ (od 2007. do 2013.), uspostavljen Odlukom br. 1639/2006/EZ Europskog parlamenta i Vijeća od 24. listopada 2006. o utvrđivanju Okvirnog programa za konkurentnost i inovacije (2007. – 2013.) (3).

                     3.

                     Programi Sedmog okvirnog programa Europske zajednice uspostavljenog Odlukom br. 1982/2006/EZ Europskog parlamenta i Vijeća od 18. prosinca 2006. o Sedmom okvirnom programu Europske zajednice za istraživanja, tehnološki razvoj i demonstracijske aktivnosti (2007. – 2013.) (4).

                     4.

                     Kulturni i audiovizualni programi:

                                 —

                                 program potpore za europski audiovizualni sektor (MEDIA 2007) uspostavljen Odlukom br. 1718/2006/EZ Europskog parlamenta i Vijeća od 15. studenoga 2006. o provedbi programa potpore za europski audiovizualni sektor (MEDIA 2007) (5),

                                 —

                                 program Kultura (od. 2007. do 2013.) uspostavljen Odlukom br. 1903/2006/EZ Europskog parlamenta i Vijeća od 12. prosinca 2006. o uspostavljanju programa ‚Kultura’ (od. 2007. do 2013.) (6).

                     5.

                     Program ‚HRTP Japan’ (program osposobljavanja ljudskih resursa u Japanu) i tematske misije predviđen Odlukom br. 92/278/EEZ od 18. svibnja 1992. o potvrdi konsolidacije Centra za industrijsku suradnju EZ – Japan (7).

      (1)  SL L 327, 24.11.2006., str. 45.

      (2)  SL L 327, 24.11.2006., str. 30.

      (3)  SL L 310, 9.11.2006., str. 15.

      (4)  SL L 412, 30.12.2006., str. 1.

      (5)  SL L 327, 24.11.2006., str. 12.

      (6)  SL L 378, 27.12.2006., str. 22.

      (7)  SL L 144, 26.5.1992., str. 19.”


title: 2008/157/EZ: Odluka Vijeća od 18. veljače 2008. o načelima, prioritetima i uvjetima sadržanim u Pristupnom partnerstvu s Republikom Turskom i stavljanju izvan snage Odluke 2006/35/EZ

text:
               11/Sv. 113

               HR

               Službeni list Europske unije

               244

         32008D0157

               L 051/4

               SLUŽBENI LIST EUROPSKE UNIJE

         ODLUKA VIJEĆA
   od 18. veljače 2008.
   o načelima, prioritetima i uvjetima sadržanim u Pristupnom partnerstvu s Republikom Turskom i stavljanju izvan snage Odluke 2006/35/EZ
   (2008/157/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 390/2001 od 26. veljače 2001. o pomoći Turskoj u okviru pretpristupne strategije, posebno o uspostavljanju Pristupnog partnerstva (1), a posebno njezin članak 2.,
   uzimajući u obzir prijedlog Komisije,
   budući da:

               (1)

               Uredbom (EZ) br. 390/2001 predviđeno je da Vijeće na prijedlog Komisije kvalificiranom većinom odlučuje o načelima, prioritetima, prijelaznim ciljevima i uvjetima sadržanim u Pristupnom partnerstvu, kako će biti predloženo Turskoj, kao i o naknadnim važnim prilagodbama koje se na njega primjenjuju.

               (2)

               Vijeće je na toj osnovi usvojilo Pristupno partnerstvo s Turskom 2001. i 2003. (2)

               (3)

               U preporuci Komisije iz 2004. naglašava se da bi Europska unija trebala nastaviti s praćenjem procesa političke reforme te da bi u 2005. trebalo predložiti novo, revidirano Pristupno partnerstvo. Vijeće je nakon toga u siječnju 2006. usvojilo revidirano Pristupno partnerstvo (3).

               (4)

               Europsko vijeće je u prosincu 2004. zaključilo da će Europska unija na temelju Pristupnog partnerstva koje utvrđuje prioritete procesa reforme nastaviti pozorno pratiti napredak političkih reformi.

               (5)

               Države članice su 3. listopada 2005. s Turskom započele pregovore o njezinu pristupaju Europskoj uniji. Napredak pregovora rukovodi se postignutim napretkom Turske u pripremama za pristupanje, koji se između ostalog mjeri prema provedbi Pristupnog partnerstva, kako je ono redovno revidirano.

               (6)

               U Obavijesti Komisije o strategiji proširenja i glavnim izazovima za 2006. i 2007. navodi se da se partnerstva ažuriraju krajem 2007.

               (7)

               Vijeće se 11. prosinca 2006. dogovorilo da države članice na međuvladinoj konferenciji neće donijeti odluku o otvaranju osam poglavlja koja obuhvaćaju područja politike povezana s turskim ograničenjima nametnutim Republici Cipar, ni o privremenom zatvaranju poglavlja, sve dok Komisija ne provjeri je li Turska ispunila svoje obaveze u okviru Dodatnog protokola.

               (8)

               Vijeće je 17. srpnja donijelo Uredbu (EZ) br. 1085/2006 o uspostavljanju Instrumenta pretpristupne pomoći (IPA) (4), koji utvrđuje okvir za financijsku pomoć zemljama u pretpristupnom razdoblju.

               (9)

               Zbog toga je primjereno usvajanjem revidiranog Pristupnog partnerstva ažurirati postojeće Partnerstvo kako bi se na temelju zaključaka iz Izvješća o napretku priprema za daljnju integraciju Turske u Europsku uniju iz 2007. odredili novi prioriteti za daljnji rad.

               (10)

               Kako bi se pripremila za članstvo, Turska bi trebala razviti plan koji sadrži raspored i posebne mjere za rješavanje prioriteta iz Pristupnog partnerstva.

               (11)

               Odluku 2006/35/EZ trebalo bi staviti izvan snage,

         ODLUČILO JE:
   Članak 1.
   U skladu s člankom 2. Uredbe (EZ) br. 390/2001, načela, prioriteti, prijelazni ciljevi i uvjeti sadržani u Pristupnom partnerstvu za Tursku određeni su u ovom Prilogu.
   Članak 2.
   Provedbu Pristupnog partnerstva ispituju i prate tijela koja prema Sporazumu o pridruživanju osniva Vijeće na temelju godišnjih izvješća koja podnosi Komisija.
   Članak 3.
   Odluka 2006/35/EZ stavlja se izvan snage.
   Članak 4.
   Ova Odluka proizvodi pravne učinke trećeg dana od dana objave u Službenom listu Europske unije.

      Sastavljeno u Bruxellesu 18. veljače 2008.

            Za Vijeće

            Predsjednik

         D. RUPEL

      (1)  SL L 58, 28.2.2001., str. 1.

      (2)  Odluka 2001/235/EZ (SL L 85, 24.3.2001., str. 13.) i Odluka 2003/398/EZ (SL L 145, 12.6.2003., str. 40.).

      (3)  Odluka 2006/35/EZ (SL L 22, 26.1.2006., str. 34.).

      (4)  SL L 210, 31.7.2006., str. 82.
   PRILOG

      PRISTUPNO PARTNERSTVO ZA TURSKU ZA 2007.

   1.   UVOD

   Na sastanku održanom u Luxembourgu u prosincu 1997., Europsko vijeće odlučilo je da će Pristupno partnerstvo biti ključno obilježje unaprijeđene pretpristupne strategije kojom se u jedinstvenom okviru pokreću svi oblici financijske pomoći zemljama kandidatkinjama. Zajednica na taj način svoju pomoć ciljano usmjerava prema posebnim potrebama svake kandidatkinje, pružajući potporu u prevladavanju pojedinih problema s obzirom na pristupanje.
   Vijeće je prvo Pristupno partnerstvo za Tursku usvojilo u ožujku 2001. U strateškom dokumentu Komisije o proširenju bilo je navedeno da će Komisija za Tursku predložiti revidirano Pristupno partnerstvo. Komisija je potom u ožujku 2003. predstavila revidirano Pristupno partnerstvo, koje je Vijeće usvojilo u svibnju iste godine. Kako bi se zajamčila održivost i nepovratnost procesa političke reforme, Komisija je u svojoj preporuci iz listopada 2004. predložila da EU nastavi pozorno pratiti napredak političkih reformi. Komisija je posebno predložila usvajanje revidiranog Pristupnog partnerstva u 2005., koje je Vijeće usvojilo u siječnju 2006. Uobičajeno je da se nakon ostvarenog očekivanog napretka u provedbi kratkoročnih prioriteta iz partnerstava, partnerstva obnavljaju svake druge godine. Komisija stoga predlaže da se Pristupno partnerstvo obnovi.
   Turska treba razviti plan koji uključuje raspored i posebne mjere za rješavanje prioriteta iz Pristupnog partnerstva.
   Revidirano Pristupno partnerstvo osnova je brojnih političkih/financijskih instrumenata koji će se koristiti kako bi se Turskoj pomoglo u pripremama za članstvo. Pristupno partnerstvo će posebno služiti kao temelj za buduće političke reforme i mjerilo za ocjenu budućeg napretka.
   2.   NAČELA

   Glavni prioriteti utvrđeni za Tursku odnose se na njezine sposobnosti da ispuni uvjete definirane na Europskom vijeću u Kopenhagenu 1993. te zahtjeve iz pregovaračkog okvira koji je Vijeće donijelo 3. listopada 2005.
   3.   PRIORITETI

   Prioriteti navedeni u ovom Pristupnom partnerstvu odabrani su na temelju pretpostavke kako je realno očekivati da ih zemlja može ispuniti ili u njima znatno uznapredovati u idućih nekoliko godina. Uspostavljena je razlika između kratkoročnih prioriteta, čije se ostvarenje očekuje za godinu do dvije, i srednjoročnih prioriteta čije se ostvarenje očekuje u roku tri do četiri godine. Prioriteti se jednako odnose na zakonodavstvo i na njegovu provedbu.
   U revidiranom Pristupnom partnerstvu naznačena su područja koja su prioritetna u pripremama Turske za članstvo. Međutim, Turska će u konačnici morati riješiti sva pitanja navedena u izvješćima o napretku, a to uključuje i učvršćenje procesa političke reforme kako bi se zajamčila njegova ireverzibilnost i osigurala njegova ujednačena provedba diljem zemlje i na svim razinama uprave. Važno je također da Turska ispuni obaveze usklađivanja zakonodavstva i provedbe pravne stečevine EU-a u skladu s obavezama koje proizlaze iz Sporazuma o pridruživanju, carinske unije i iz srodnih odluka Vijeća za pridruživanje EZ-Turska, kao na primjer o trgovinskom režimu za poljoprivredne proizvode.
   3.1.   KRATKOROČNI PRIORITETI

      Politički dijalog

         Demokracija i vladavina prava

      Javna uprava

               —

               Nastaviti reformu javne uprave i kadrovske politike kako bi se osigurala veća učinkovitost, odgovornost i transparentnost,

               —

               ojačati lokalne uprave reformom središnje uprave, prijenosom ovlasti na lokalne uprave i osiguravanjem odgovarajućih sredstava,

               —

               provesti zakone kojima je svrha uspostaviti potpuno funkcionalan sustav pučkog pravobranitelja,

               —

               donijeti i provesti zakone o Revizorskom sudu.

      Civilni nadzor nad sigurnosnim snagama

               —

               Pojačati napore na usklađivanju civilnog nadzora nad vojskom s praksom država članica EU-a. Osigurati da se vojska ne uključuje u politička pitanja i da tijela civilne vlasti u potpunosti izvršavaju svoje nadzorne zadaće u pogledu sigurnosnih pitanja, uključujući i ona u vezi s oblikovanjem strategije nacionalne sigurnosti i njezinom provedbom,

               —

               poduzeti mjere koje će dovesti do veće odgovornosti i transparentnosti u vođenju sigurnosnih poslova,

               —

               uspostaviti potpun parlamentarni nadzor nad vojnom i obrambenom politikom i nad svim rashodima koji se na njih odnose, što uključuje i vanjsku reviziju,

               —

               vojnim sudovima ograničiti nadležnost na vojne dužnosti vojnog osoblja.

      Pravosudni sustav

               —

               Pojačati napore, između ostalog i kroz osposobljavanje, kako bi se osiguralo da sudstvo zakone koji se odnose na ljudska prava i temeljne slobode tumači u skladu s Europskom konvencijom o ljudskim pravima i temeljnim slobodama (ECHR), sudskom praksom Europskog suda za ljudska prava (ECtHR) i člankom 90. turskog Ustava,

               —

               osigurati neovisnost sudstva o ostalim državnim institucijama, pogotovo kad je riječ o Visokom vijeću sudaca i tužitelja i inspekcijskom sustavu. Konkretno, osigurati da Visoko vijeće sudaca i tužitelja zastupa pravosuđe u cijelosti,

               —

               jačati učinkovitost pravosuđa, posebno kroz jačanje institucionalne sposobnosti i usvajanje novog Zakona o parničnom postupku,

               —

               nastaviti s uspostavom privremenih regionalnih prizivnih sudova.

      Protukorupcijska politika

               —

               Razviti opsežnu protukorupcijsku strategiju, koja obuhvaća i suzbijanje korupcije na visokoj razini, te središnje tijelo za nadzor koje će njezinu provedbu pratiti i putem sređivanja statističkih podataka. Poboljšati koordinaciju između svih uključenih institucija,

               —

               osigurati provedbu Uredbe o etičkim načelima ponašanja državnih službenika, a njezinim odredbama obuhvatiti i izabrane dužnosnike, zaposlenike u sudstvu, akademskim ustanovama i vojsci,

               —

               u skladu s najboljom europskom praksom ograničiti imunitete odobrene političarima i javnim dužnosnicima i poboljšati propise o transparentnosti u financiranju političkih stranaka i izbornih kapanja.

         Ljudska prava i zaštita manjina

      Poštovanje međunarodnog prava o ljudskim pravima

               —

               Ratificirati opcijski protokol UN-ove Konvencije protiv mučenja kojim se predviđa uspostava neovisnog sustava za praćenje stanja u zatvorskim objektima.

      Europski sud za ljudska prava

               —

               Postupati u skladu s ECHR-om i osigurati izvršenje presuda ECtHR-a u cijelosti.

               —

               izmijeniti Zakon o kaznenom postupku kako bi se na snagu stavilo pravo na obnovu sudskog postupka u skladu s relevantnim presudama ECtHR-a.

      Promicanje i provedba ljudskih prava

               —

               U skladu s relevantnim načelima UN-a, osnovati neovisnu nacionalnu instituciju za ljudska prava, s osiguranim odgovarajućim resursima. Pratiti predmete iz područja ljudskih prava, pa i preko statističkih podataka.

               —

               nastaviti osposobljavanje u tijelima kaznenog progona o temama iz područja ljudskih prava i o istražnim tehnikama.

      Građanska i politička prava

      Sprečavanje mučenja i zlostavljanja

               —

               Osigurati provedbu mjera donesenih u okviru politike „nulte tolerancije” prema mučenju i zlostavljanju, a u skladu s ECHR-om i preporukama Europskog odbora za sprečavanje mučenja,

               —

               osigurati provedbu Istambulskog protokola u cijeloj zemlji, i to posebno većom stručnošću u području zdravstva,

               —

               pojačati borbu protiv nekažnjavanja. Osigurati da tužitelji u navodnim predmetima istrage provode pravovremeno i učinkovito te da one dovedu do otkrivanja i sudskog kažnjavanja počinitelja.

      Pristup pravosuđu

               —

               Pojačati napore kako bi se osigurali primjerna pravna pomoć i usluge tumačenja.

      Sloboda izražavanja

               —

               Kako bi se zajamčilo potpuno poštovanje slobode izražavanja, treba revidirati i provesti zakone o slobodi izražavanja, uključujući i slobodu tiska, u skladu s ECHR-om i sa sudskom praksom ECtHR-a,

               —

               popraviti položaj osoba podvrgnutih kaznenom progonu ili nad kojima je izrečena kazna zatvora zbog nenasilnog izražavanja mišljenja.

      Sloboda okupljanja i udruživanja

               —

               Nastaviti provedbu svih reformi koje se odnose na slobodu udruživanja i mirnog okupljanja u skladu s ECHR-om i povezanom sudskom praksom. Provoditi mjere za sprečavanje prekomjerne uporabe sile od strane snaga sigurnosti,

               —

               uskladiti zakone o političkim strankama s najboljim praksama država članica EU-a.

      Organizacije civilnog društva

               —

               Dodatno pojačati razvoj civilnog društva u zemlji i njegovu ulogu u oblikovanju javnih politika,

               —

               olakšati i poticati otvorenu komunikaciju i suradnju između svih sektora turskog civilnog društva i europskih partnera.

      Sloboda vjeroispovijesti

               —

               Poduzeti mjere potrebne za uspostavu ozračja tolerancije koje u praksi dovodi do potpunog poštovanja slobode vjeroispovijesti.

         U skladu s ECHR-om i sudskom praksom ECtHR-a:

               —

               revidirati i provesti zakone o zakladama,

               —

               protumačiti i primijeniti postojeće propise do usvajanja i provedbe novog Zakona o zakladama,

               —

               osigurati da nemuslimanske vjerske zajednice steknu pravnu osobnost i ostvaruju svoja prava,

               —

               zajamčiti mogućnost vjeronauka za nemuslimanske manjine, uključujući i izobrazbu njihova svećenstva,

               —

               zajamčiti ravnopravnost turskih i stranih državljana s obzirom na mogućnost ostvarivanja prava na slobodu vjeroispovijesti kroz sudjelovanje u životu organiziranih vjerskih zajednica,

               —

               donijeti zakone za sprečavanje ponovnih kaznenih progona i osuda osoba koje odbiju služiti vojni rok zbog prigovora savjesti ili vjerskih razloga.

      Ekonomska i socijalna prava

      Ženska prava

               —

               Nastaviti s mjerama za provedbu postojećih propisa vezanih za ženska prava, a protiv svih oblika nasilja nad ženama, što uključuje i kaznena djela počinjena u ime časti. Osigurati posebnu izobrazbu za suce i tužitelje, tijela kaznenog progona, općinske i druge odgovorne institucije te u svim većim općinama, u skladu s postojećim zakonima, pojačati napore na osnivanju skloništa za žene ugrožene zbog nasilja,

               —

               dalje jačati svijest javnosti o rodnim pitanjima, posebno kod muškaraca, i promicati ulogu žena u društvu, uključujući i kroz osiguran jednak pristup obrazovanju i sudjelovanju na tržištu rada te u političkom i društvenom životu; radi ispunjenja ovih ciljeva, podupirati razvoj ženskih organizacija.

      Dječja prava

               —

               Osigurati potpunu provedbu Zakona o zaštiti djeteta i promicati zaštitu dječjih prava u skladu s normama EU-a i međunarodnim normama,

               —

               nastaviti nastojanja oko rješavanja problema dječjeg rada i dječjeg siromaštva i poboljšati položaj djece koja žive na ulici.

      Radnička prava i sindikati

               —

               Zajamčiti potpuno poštovanje sindikalnih prava u skladu s normama EU-a i mjerodavnim konvencijama ILO-a, posebno kad je riječ o pravu na organiziranje, pravu na štrajk i pravu na kolektivno pregovaranje,

               —

               dodatno učvrstiti socijalni dijalog, omogućiti i poticati suradnju s partnerima u EU-u.

      Antidiskriminacijska politika

               —

               Zakonom i u praksi svim osobama zajamčiti potpuno uživanje ljudskih prava i temeljnih sloboda, bez diskriminacije i bez obzira na njihov jezik, političko uvjerenje, spol, rasu ili etničko porijeklo, vjeru ili vjerovanje, invalidnost, dob ili spolnu orijentaciju,

               —

               pojačati napore na revidiranju nastavnih programa i udžbenika kako bi se ih njih uklonilo diskriminacijski govor.

      Manjinska prava, kulturna prava i zaštita manjina

               —

               Osigurati kulturnu raznolikost i promicati poštovanje i zaštitu manjina u skladu s ECHR-om i načelima utvrđenim Okvirnom konvencijom o zaštiti nacionalnih manjina i u skladu s najboljim praksama država članica,

               —

               jamčiti pravnu zaštitu manjinama, posebno s obzirom na mirno uživanje u posjedu, u skladu s Protokolom br. 1 ECHR-a.

      Kulturna prava

               —

               Unaprijediti djelotvoran pristup radijskim i televizijskim emisijama na ostalim jezicima, pored turskog, ponajprije uklanjanjem preostalih pravnih ograničenja,

               —

               donijeti odgovarajuće mjere u potporu podučavanju drugih jezika, pored turskog.

      Stanje na istoku i jugoistoku

               —

               Razviti sveobuhvatan pristup za smanjenje regionalnih razlika, posebno za poboljšanje stanja u jugoistočnoj Turskoj, s ciljem poticanja gospodarskih, socijalnih i kulturnih prilika za turske građane, uključujući i one kurdskog porijekla,

               —

               ukinuti sustav seoske straže na jugoistoku zemlje,

               —

               područje očistiti od mina.

      Interno raseljene osobe

               —

               Nastaviti s mjerama kojima bi se olakšao povratak interno raseljenih osoba u prebivališta u skladu s preporukama posebnog predstavnika glavnog tajnika UN-a za raseljene osobe,

               —

               nastaviti provedbu zakona o naknadi gubitaka uzrokovanih terorizmom i borbom protiv terorizma. Žrtvama osigurati pravičnu i brzu naknadu.

         Regionalna pitanja i međunarodne obaveze

      Cipar

               —

               Aktivno poduprijeti napore oko provedbe procesa dogovorenog 8. srpnja, koji vodi sveobuhvatnom i održivom rješenju ciparskog problema u okviru UN-a i u skladu s načelima na kojima se temelji EU, što uključuje i konkretne korake kako bi se doprinijelo stvaranju povoljnog ozračja za takvo sveobuhvatno rješenje,

               —

               u cijelosti provesti Protokol o prilagodbi Sporazuma iz Ankare o pristupanju novih država članica EU-u, uključujući i uklanjanje svih postojećih ograničenja za plovila pod ciparskom zastavom i plovila koja Cipar koristi za svoje trgovinske potrebe (1),

               —

               što prije poduzeti konkretne korake za normalizaciju dvostranih odnosa između Turske i svih država članica EU-a, uključujući i Republiku Cipar (1).

      Mirno rješavanje graničnih sporova

               —

               Pojačati napore na rješavanju svih neriješenih graničnih sporova sukladno načelima mirnog rješavanja sporova u skladu s UN-ovom Poveljom, uključujući prema potrebi nadležnost Međunarodnog suda,

               —

               nedvosmisleno se posvetiti dobrim susjedskim odnosima; nastojati riješiti svaki uzrok trzavica sa susjedima; suzdržati se od svih prijetnji ili postupaka koji bi se mogli nepovoljno odraziti na proces mirnog rješavanja graničnih sporova.

      Obaveze u sklopu Sporazuma o pridruživanju

               —

               Osigurati provedbu obaveza preuzetih u sklopu Sporazuma o pridruživanju, uključujući i carinsku uniju.

         Ekonomska mjerila

               —

               Nastaviti provoditi primjerene fiskalne i monetarne politike s ciljem poduzimanja odgovarajućih mjera za očuvanje makroekonomske stabilnosti i predvidljivosti,

               —

               dodatno pojačati koordinaciju gospodarske politike u raznim ustanovama i područjima politike kako bi se osigurao dosljedan i održiv politički okvir za gospodarstvo,

               —

               nastaviti privatizaciju poduzeća u državnom vlasništvu,

               —

               nastaviti liberalizaciju tržišta i reforme cijena, posebno u području energetike i poljoprivrede,

               —

               početi rješavati pitanje neravnoteže na tržištu rada. U tom smislu poboljšati poticajne strukture i fleksibilnost na tržištu rada radi povećanja stopa sudjelovanja i zaposlenosti; unaprijediti obrazovanje i stručno osposobljavanje, što će potaknuti pomak s poljoprivrednoga gospodarstva na gospodarstvo koje se temelji na uslugama,

               —

               poboljšati poslovno ozračje. U tom smislu unaprijediti funkcioniranje trgovačkog sudstva i zaštititi neovisnost regulatornih tijela za tržište; poboljšati stečajni postupak kako bi se rješavale zapreke za izlazak s tržišta,

               —

               odrediti i primijeniti načine za rješavanje pitanja sive ekonomije.

         Sposobnost za preuzimanje članskih obaveza

      Poglavlje 1.:   Slobodno kretanje robe

               —

               Ukinuti zahtjeve za uvoznim dozvolama ili licencama, kao i nerazmjerno visoke zahtjeve u pogledu certifikacije proizvoda koji nisu rabljena motorna vozila,

               —

               Komisiji podnijeti plan ukidanja uvoznih dozvola za rabljena motorna vozila,

               —

               dovršiti identifikaciju mjera koje su u suprotnosti s člancima od 28. do 30. Ugovora o EZ-u, izraditi plan za njihov opoziv i u turski pravni poredak uvesti klauzulu o uzajamnom priznavanju,

               —

               započeti rješavati preostalo otvoreno pitanje regulatorne zaštite podataka za farmaceutske proizvode.

      Poglavlje 3.:   Pravo poslovnog nastana i sloboda pružanja usluga

               —

               Predstaviti detaljnu strategiju koja bi trebala sadržavati i vremenski raspored svih potrebnih mjera s obzirom na usklađivanje zakonodavstva i institucionalnih sposobnosti radi usklađivanja s pravnom stečevinom EU-a obuhvaćenom ovim poglavljem,

               —

               nastaviti usklađivanje s pravnom stečevinom EU-a u pogledu uzajamnog priznavanja stručnih kvalifikacija, posebno tako što će se za priznavanje stručnosti odrediti postupak različit od akademskog postupka priznavanja i usvojiti minimalne zahtjeve u pogledu osposobljenosti utvrđene Direktivom 2005/36/EZ Europskog parlamenta i vijeća od 7. rujna 2005. o priznavanju stručnih kvalifikacija (2),

               —

               započeti usklađivanje s pravnom stečevinom EU-a u području poštanskih usluga.

      Poglavlje 4.:   Slobodno kretanje kapitala

               —

               Nastaviti uklanjati ograničenja koja utječu na izravna strana ulaganja porijeklom iz EU-a,

               —

               započeti usklađivati zakonodavstvo u području platnih sustava s pravnom stečevinom EU-a.

      Poglavlje 5.:   Javna nabava

               —

               Dodijeliti organizaciji nadležnoj za javnu nabavu zadaću da osigura dosljednu politiku i upravlja njezinom provedbom,

               —

               predstaviti sveobuhvatnu strategiju koja obuhvaća sve reforme potrebne za usklađivanje zakonodavstva i razvoj institucionalnih sposobnosti radi usklađivanja s pravnom stečevinom EU-a.

      Poglavlje 6.:   Pravo trgovačkih društava

               —

               Donijeti novi Trgovački zakonik.

      Poglavlje 7.:   Pravo intelektualnog vlasništva

               —

               Poboljšati sposobnost policije, carine i pravosudnih tijela za provedbu prava intelektualnog vlasništva, što uključuje i jačanje koordinacije između navedenih tijela,

               —

               posebno se pozabaviti krivotvorenjem robnih marki i piratstvom.

      Poglavlje 8.:   Tržišno natjecanje

               —

               U skladu sa zahtjevima pravne stečevine EU-a donijeti Zakon o državnoj potpori te osnovati nadzorno tijelo za državnu potporu, koje će biti operativno neovisno i u stanju ispuniti postojeće obaveze u pogledu transparentnosti,

               —

               dovršiti i donijeti Nacionalni program za restrukturiranje čelične industrije u skladu sa zahtjevima EU-a.

      Poglavlje 9.:   Financijske usluge

               —

               Nastaviti usklađivanje s novim kapitalnim zahtjevima za kreditne institucije i investicijska društva i s drugim direktivama iz tog sektora (sustav zajamčenih uloga, likvidacija i prestrukturiranje, financijski konglomerati, bankovni računi),

               —

               pojačati standarde bonitetnog nadzora i nadzora u bankarskom i nebankarskom financijskom sektoru. Osnovati neovisno regulatorno i nadzorno tijelo u sektoru osiguranja i mirovinskom sektoru.

      Poglavlje 10.:   Informacijsko društvo i mediji

               —

               Donijeti Zakon o elektroničkim komunikacijama usklađen s postojećim regulatornim okvirom EU-a,

               —

               dovršiti postupak donošenja i provedbe ključnih „početnih uvjeta” za regulatorni okvir EU-a za 2002.,

               —

               nastaviti usklađivanje zakonodavstva u području audiovizualne politike, posebno s obzirom na Direktivu o televiziji bez granica.

      Poglavlje 11.:   Poljoprivreda i ruralni razvitak

               —

               Osnovati agenciju IPARD (Instrument za pretpristupnu pomoć ruralnom razvoju) akreditiranu u skladu sa zahtjevima EU-a,

               —

               ukinuti ograničenja na trgovinu goveđim mesom, živim govedima i goveđim nusproizvodima.

      Poglavlje 12.:   Sigurnost hrane, veterinarska i fitosanitarna politika

               —

               Donijeti okvirni zakon o hrani, hrani za životinje i veterinarskim poslovima, u skladu sa zahtjevima EU-a, kojim se omogućuje cjelovit prijenos pravne stečevine EU-a,

               —

               osigurati djelovanje sustava za identifikaciju i registraciju goveda i bilježenje njihova kretanja u skladu s pravnom stečevinom EU-a i započeti s provedbom odgovarajućeg sustava za praćenje kretanja ovaca i koza,

               —

               poduzeti mjere potrebne da Svjetska organizacija za zdravlje životinja prizna regiju Trakiju područjem na kojem zbog cijepljenja nema slinavke i šapa,

               —

               razvrstati sva poljoprivredno-prehrambena gospodarstva po kategorijama na temelju pravne stečevine EU-a i pripremiti nacionalni program za unaprjeđenje tih gospodarstava.

      Poglavlje 13.:   Ribarstvo

               —

               Učvrstiti upravna tijela, posebno osnivanjem središnjeg odjela nadležnog za sva pitanja vezana za ribarstvo. Posebnu pozornost potrebno je još posvetiti jačanju ribarskih inspekcija i nadzornih službi,

               —

               donijeti revidirani Zakon o ribarstvu u skladu sa zahtjevima EU-a, koji treba obuhvatiti i područje upravljanja flotom kao i inspekciju i nadzor.

      Poglavlje 14.:   Prometna politika

               —

               Donijeti okvirni Zakon o željeznici kako bi se postupno otvorilo tursko tržište željezničkog prometa i kako bi se predvidjelo razdvajanje funkcija vezanih za upravljanje infrastrukturom i pružanje usluga,

               —

               nastaviti usklađivanje i provedbu u pomorskom sektoru, posvećujući posebnu pozornost učinkovitoj provedbi sprečavanja onečišćenja okoliša. Dodatno pojačati pomorsku upravu, u što treba uključivati i poboljšanje sigurnosnih rezultata turske flote i provedbu pravne stečevine EU-a iz područja pomorske sigurnosti,

               —

               u području zrakoplovstva raditi na pronalaženju tehničkog rješenja koje će osigurati potrebnu komunikaciju kako bi se zajamčila primjerena razina sigurnosti zračnog prometa u regiji jugoistočnog Sredozemlja,

               —

               sudjelovati u postupku za priznanje „oznake Zajednice” i osigurati jasnu strategiju postupnog usklađivanja s pravnom stečevinom EU-a o „Jedinstvenom europskom nebu”,

               —

               uskladiti se s relevantnim odredbama i posebnostima priopćenja Europske konferencije o civilnom zrakoplovstvu u području politike sigurnosti civilnog zrakoplovstva.

      Poglavlje 15.:   Energetika

               —

               Nastaviti usklađivanje i provedbu pravne stečevine EU-a o unutarnjem tržištu plina i električne energije i o prekograničnim razmjenama električne energije, i s obzirom na moguće pristupanje Ugovoru o energetskoj zajednici. Osigurati provedbu pravednih i nediskriminirajućih pravila za prijenos plina,

               —

               nastaviti razvijati sposobnosti različitih regulatornih tijela i osigurati njihovu neovisnost,

               —

               pojačati administrativnu sposobnost i nastaviti usklađivanje u području energetske učinkovitosti, promicati visokoučinkovitu kongeneraciju i razvijati energiju iz obnovljivih izvora za prijevoz, za dobivanje električne energije, za grijanje/hlađenje, uključujući i postavljanje primjerenih i ambicioznih ciljeva i poticaja,

               —

               pristupiti Zajedničkoj konvenciji o sigurnosti zbrinjavanja istrošenoga goriva i o sigurnosti zbrinjavanja radioaktivnog otpada.

      Poglavlje 16.:   Porezi

               —

               Poduzeti praktične korake koji vode znatnom sniženju diskriminirajućih poreza na alkoholne proizvode, uvozni duhan i uvozne cigarete i predstaviti plan s jasnim ključnim točkama, o kojem je postignuta suglasnost s Komisijom, za brzo ukidanje svih preostalih diskriminirajućih poreza,

               —

               nastaviti usklađivanje PDV-a i trošarina, posebno s obzirom na njihovu strukturu i primijenjene stope,

               —

               nastaviti jačanje i osuvremenjivanje porezne uprave, uključujući i sektor informacijske tehnologije, radi veće usklađenosti i bolje naplate poreznih prihoda te smanjenja sive ekonomije.

      Poglavlje 18.:   Statistika

               —

               Pravovremeno predstaviti ključne pokazatelje nacionalnih računa u skladu s Europskim sustavom integriranih gospodarskih računa (ESA 95),

               —

               uskladiti metodologiju i organizacijski ustav za prikupljanje podataka radi izrade poljoprivrednih statistika u skladu sa zahtjevima EU-a,

               —

               dovršiti uspostavu registra poslovnih subjekata.

      Poglavlje 19.:   Socijalna politika i zapošljavanje

               —

               Uspostaviti uvjete za djelotvoran socijalni dijalog na svim razinama, između ostalog donošenjem novih zakona kojima se ukidaju ograničavajuće odredbe o djelovanju sindikata i jamče puna sindikalna prava,

               —

               predati analizu neprijavljenog rada u Turskoj i izraditi plan za rješavanje tog problema u kontekstu općeg akcijskog plana za provedbu pravne stečevine EU-a na dobrobit ukupne radne snage,

               —

               dovršiti rad na Zajedničkom memorandumu o socijalnom uključivanju (Joint Inclusion Memorandum - JIM) i na Zajedničkoj procjeni o prioritetima politike zapošljavanja (Joint Assessment Paper on Employment Policy Priorities - JAP) i aktivno provesti procesa njihova praćenja.

      Poglavlje 20.:   Poduzetništvo i industrijska politika

               —

               Donijeti revidiranu sveobuhvatnu strategiju industrijske politike.

      Poglavlje 22.:   Regionalna politika i koordinacija strukturnih instrumenata

               —

               Pojačati uspostavu institucionalnih struktura i administrativnu sposobnost u područjima planiranja, pripreme projekata, praćenja, vrednovanja te financijskog upravljanja i kontrole, posebno na razini resornih ministarstava, radi provedbe pretpristupnih programa EU-a u okviru pripreme za provođenje kohezijske politike Zajednice.

      Poglavlje 23.:   Pravosuđe i temeljna ljudska prava

               —

               Pojačati napore na usklađivanju svojih zakona s pravnom stečevinom EU-a u području zaštite osobnih podataka i osnovati neovisno nadzorno tijelo za zaštitu podataka,

               —

               ostale prioritete pogledati u odjeljku i o političkim mjerilima.

      Poglavlje 24.:   Pravda, sloboda i sigurnost

               —

               Nastaviti jačati sve institucije za kazneni progon, a njihov status i djelovanje uskladiti s europskim normama, pa i kroz razvijanje međuagencijske suradnje. Donijeti Etički kodeks i osnovati neovisan i djelotvoran sustav za pritužbe kako bi se osigurala veća odgovornost svih tijela kaznenog progona,

               —

               nastaviti napore na provedbi Nacionalnog akcijskog plana za azil i migracije (uključujući i donošenjem hodograma), pojačati sposobnosti za borbu protiv nezakonite migracije u skladu s međunarodnim normama,

               —

               žurno s EU-om sklopiti sporazum o ponovnom prihvatu,

               —

               postići napredak u pripremama za donošenje sveobuhvatnog Zakona o azilu, u skladu s pravnom stečevinom EU-a, a to uključuje i uspostavu tijela nadležnog za pitanja azila,

               —

               nastaviti napore na provedbi Nacionalnog akcijskog plana za integrirano upravljanje granicama, što uključuje i definiranje detaljnog hodograma. Potrebno je poduzeti mjere za osnivanje novog pograničnog redarstvenog tijela,

               —

               provesti nacionalnu strategiju protiv organiziranog kriminala. Pojačati borbu protiv organiziranog kriminala, opojnih droga, trgovanja ljudima, prijevara, korupcije i pranja novca.

      Poglavlje 26.:   obrazovanje i kultura

               —

               Poboljšati administrativnu sposobnosti Nacionalne agencije zadužene za programe Cjeloživotno učenje i Mladi u akciji, kako bi mogla svladavati zahtjeve povećanog opsega posla.

      Poglavlje 27.:   Okoliš

               —

               Donijeti opsežnu strategiju za postupan prijenos, uvođenje i provedbu pravne stečevine EU-a, koja sadrži planove za povećanje potrebnih administrativnih sposobnosti na nacionalnoj, regionalnoj i lokalnoj razini i potrebna financijska sredstva, te se u njoj navode ključne točke i rokovi,

               —

               nastaviti prijenos, uvođenje i provedbu pravne stečevine EU-a, posebno horizontalnih i okvirnih propisa, kao što je procjena utjecaja na okoliš, uključujući prekogranične aspekte i jačanje administrativne sposobnosti,

               —

               donijeti Nacionalni plan gospodarenja otpadom.

      Poglavlje 28.:   Zaštita potrošača i zdravlja

               —

               Nadalje usklađivati zakone s pravnom stečevinom EU-a u području zaštite potrošača i zdravlja, uključujući područja vezana za krv, tkiva i stanice te duhan, i osigurati odgovarajuća upravna tijela i izvršne sposobnosti,

               —

               ojačati sposobnost sudova da osiguraju dosljedno tumačenje propisa o zaštiti potrošača, između ostalog i izobrazbom,

      Poglavlje 29.:   Carinska unija

               —

               Uskladiti zakonodavstvo o slobodnim zonama s odgovarajućom pravnom stečevinom EU-a, posebno propise o carinskom i poreznom nadzoru,

               —

               ojačati sposobnost carinske uprave za izvršenje, posebno u borbi protiv nezakonite trgovine i krivotvorenja. Nastaviti pripreme za međupovezivanje informacijskih sustava sa sustavima EU-a,

               —

               ukinuti oslobođenje od plaćanja carine za robe obuhvaćene Carinskom unijom koje se putnicima na ulasku u Tursku prodaju u bescarinskim prodavaonicama.

      Poglavlje 30.:   Vanjski odnosi

               —

               Uskladiti se sa stajalištem EU-a u Svjetskoj trgovinskoj organizaciji u odnosu na Razvojnu agendu iz Dohe i u OECD-u,

               —

               dovršiti usklađivanje s režimom Europske zajednice o općem sustavu povlastica (GSP),

               —

               nastaviti napore kako bi se sklopili preostali sporazumi o slobodnoj trgovini s trećim zemljama u skladu s pravnom stečevinom EU-a.

      Poglavlje 31.:   Vanjska, sigurnosna i obrambena politika

               —

               Nastaviti usklađivanje za zajedničkim stajalištima, deklaracijama, izjavama, demarševima EU-a o zajedničkoj vanjskoj i sigurnosnoj politici (ZVSP),

               —

               uskladiti politike prema trećim zemljama i stajališta u okviru međunarodnih organizacija sa stajalištima EU-a i njegovih država članica, uključujući i u odnosu na članstvo svih država članica EU-a u relevantnim organizacijama i aranžmanima kao što je Wassenaarski sporazum.

      Poglavlje 32.:   Financijska kontrola

               —

               Usvojiti ažurirani dokument o unutarnjoj financijskoj kontroli u javnom sektoru (PIFC) i izvedene propise u području PIFC-a,

               —

               donijeti još neusvojene propise kako bi se zajamčio rad turskog Revizijskog suda u skladu s normama i smjernicama Međunarodne organizacije vrhovnih revizijskih institucija (INTOSAI),

               —

               uspostaviti operativno neovisnu koordinacijsku strukturu za suzbijanje prijevara, radi zaštite financijskih interesa EU-a.

         3.2.   SREDNJOROČNI PRIORITETI

      Ekonomska mjerila

               —

               Dovršiti proces privatizacije,

               —

               osigurati održivost javnih financija,

               —

               nastaviti podizati razinu općeg obrazovanja i zdravlja, s posebnim naglaskom na mlađe naraštaje i žene,

               —

               unaprijediti državnu infrastrukturu, posebno u sektorima energetike i prometa, kako bi se ojačala konkurentnost gospodarstva u cjelini.

      Sposobnost preuzimanja članske obaveze

      Poglavlje 2.:   Sloboda kretanja radnika

               —

               Osigurati da javne službe za zapošljavanje imaju odgovarajuću nadležnost jamčiti sudjelovanje u mreži EURES-a (Europska služba za zapošljavanje),

               —

               nastaviti jačati upravna tijela, a posebno tijela za koordinaciju programa socijalne pomoći.

      Poglavlje 3.:   Pravo poslovnog nastana i sloboda pružanja usluga

               —

               Nastaviti ukidati ograničenja prava poslovnog nastana i slobode pružanja prekograničnih usluga,

               —

               nastaviti usklađivanje s pravnom stečevinom EU-a u području poštanskih usluga,

               —

               nastaviti usklađivanje s pravnom stečevinom EU-a u području uzajamnog priznavanja stručnih kvalifikacija, a posebno raditi na tome da se izvan snage stave uvjeti vezani uz državljanstvo.

      Poglavlje 5.:   Javna nabava

               —

               Provesti strategiju javne nabave,

               —

               promicati uporabu elektroničkih sredstava u postupcima jave nabave.

      Poglavlje 6.:   Pravo trgovačkih društava

               —

               Usvojiti svenamjenski okvir za financijsko izvještavanje u području korporativnog računovodstva i revizije u skladu s normama EU-a,

               —

               pooštriti zahtjeve za objavljivanje podataka. Osobito, usvojiti opći zahtjev kojim se od poduzeća traži da dokumentiraju podatke o revidiranom pravnom subjektu i konsolidirane financijske izvještaje, kako bi oni mogli biti dostupni javnosti.

      Poglavlje 7.:   Pravo intelektualnog vlasništva

               —

               Nastaviti usklađivanje i osigurati djelotvornu provedbu prava intelektualnog vlasništva.

      Poglavlje 8.:   Politika tržišnog natjecanja

               —

               Uskladiti sekundarno zakonodavstvo u području državnih potpora,

               —

               osigurati transparentnost u području državnih potpora u skladu s postojećim dvostranim obvezama. Izvijestiti Zajednicu o svim programima potpore i unaprijed prijaviti svaku pojedinačnu potporu koja će se dodijeliti.

      Poglavlje 10.:   Informacijsko društvo i mediji

               —

               Nastaviti prijenos i provedbu pravne stečevine EU-a u području elektroničkih komunikacija i pripremiti se za potpunu liberalizaciju tržišta,

               —

               dalje se usklađivati s pravnom stečevinom EU-a u području audiovizualne tehnologije i jačati neovisnost i administrativnu sposobnost regulatornog tijela.

      Poglavlje 11.:   Poljoprivreda i ruralni razvoj

               —

               Nastaviti razvijati identifikacijski sustav za zemljište i nacionalni sustav za registraciju poljoprivrednika kako bi se pripremili za nadzor poljoprivrednog zemljišta,

               —

               započeti pripremu provedbe probnih aktivnosti vezanih za okoliš i krajolik, s ciljem buduće provedbe poljoprivredno-ekoloških mjera.

      Poglavlje 12.:   Sigurnost hrane, veterinarska i fitosanitarna politika

               —

               Usvojiti mjere suzbijanja bolesti životinja i uspostaviti planove njihova iskorjenjivanja u slučajevima kad je to opravdano zdravstvenim stanjem životinja,

               —

               pojačati laboratorijske i nadzorne sposobnosti u područjima sigurnosti hrane te veterinarskih i fitosanitarnih poslova, a posebno s obzirom na referentne laboratorije, ispitivanje ostataka (uključujući planove za nadzor) i postupke uzorkovanja,

               —

               uskladiti zakonodavstvo koje se odnosi na transmisivne spongiformne encefalopatije (TSE) i životinjske nusproizvodime i započeti ustrojavati neophodne sustave za sakupljanje i obradu.

      Poglavlje 13.:   Ribarstvo

               —

               Uspostaviti pouzdan sustav za procjenu ribljeg fonda radi preciznih podataka o morskim resursima,

               —

               prilagoditi postojeći registar ribarske flote zahtjevima EU-a.

      Poglavlje 14.:   Prometna politika

               —

               Nastaviti zakonodavno i administrativno usklađivanje s pravnom stečevinom EU-a u području prometa, posebno s obzirom na cestovni promet i sigurnost zračnog prometa,

               —

               ojačati sposobnosti za provedbu pravne stečevine EU-a, uključujući i nadzorne mjere, u skladu s normama EU-a.

      Poglavlje 15.:   Energetika

               —

               Osigurati uspostavu konkurentnog unutarnjeg tržišta energije u skladu s direktivama o električnoj energiji i plinu. Dalje ojačati administrativna i regulatorna tijela nužna za funkcionalno i konkurentno energetsko tržište,

               —

               donijeti zakon o nuklearnoj energiji kojim se osigurava visoka razina nuklearne sigurnosti u skladu s normama EU-a.

      Poglavlje 16.:   Porezi

               —

               Nastaviti usklađivanje trošarina i PDV-a, posebno s obzirom na odbitke, izuzeća, posebne sustave, povrate poreza i primjenu nižih stopa.

      Poglavlje 18.:   Statistika

               —

               Osnažiti koordinacijsku ulogu i unaprijediti administrativne sposobnosti Turkstata kako bi se osigurali vremenski brže prikupljanje, obrada i širenje podataka.

      Poglavlje 19.:   Socijalna politika i zapošljavanje

               —

               Nastaviti prijenos pravne stečevine EU-a i zajedno sa socijalnim partnerima jačati pripadajuća administrativna i provedbena tijela uključujući i inspekciju rada,

               —

               osnažiti sposobnosti za procjenu i praćenje tržišta rada i socijalnog razvoja te riješiti strukturne probleme.

      Poglavlje 21.:   Transeuropske mreže

               —

               Dati prednost projektima definiranim u okviru Ocjene potreba prometne infrastrukture (TINA) te projektima od općeg interesa navedenim u smjernicama za transeuropske energetske mreže Europske zajednice.

      Poglavlje 22.:   Regionalna politika i koordinacija strukturnih instrumenata

               —

               Na središnjoj, regionalnoj i lokalnoj razini razviti administrativne sposobnosti za provedbu eventualne buduće kohezijske politike Zajednice.

      Poglavlje 24.:   Pravda, sloboda i sigurnost

               —

               Ubrzati nastojanja za uspostavljanjem sustava integriranog upravljanja granicom u skladu s pravnom stečevinom EU-a, temeljeno na tijesnoj međuagencijskoj koordinaciji i stručnosti osoblja, koji između ostalog obuhvaća i mehanizam preliminarne procjene slučaja radi identificiranja osoba kojima je potrebna međunarodna pomoć na granicama,

               —

               nastaviti usklađivanje s pravnom stečevinom EU-a u području azila, posebno ukidanjem geografskih ograničenja na Ženevsku konvenciju i jačanjem zaštite, socijalne pomoći i integracijskih mjera za izbjeglice,

               —

               osigurati sukladnost turskog zakonodavstva s pravnom stečevinom EU-a u građanskim predmetima i jačati pravosudne sposobnosti za primjenu pravne stečevine.

      Poglavlje 27.:   Okoliš

               —

               Nastaviti prenositi i provoditi pravnu stečevinu EU-a koja se odnosi na okvirne propise, međunarodne konvencije o zaštiti okoliša i zakone o zaštiti prirode, kakvoći vode, kemikalijama, industrijskom onečišćenju i upravljanju rizikom i gospodarenju otpadom,

               —

               ustrajati u integraciji zahtjeva zaštite okoliša u ostale sektorske politike.

      Poglavlje 28.:   Zaštita potrošača i zdravlja

               —

               Osigurati visoku razinu zaštite kroz učinkovitu provedbu propisa o zaštiti potrošača i uključivanje nadležnih potrošačkih organizacija,

               —

               u području duševnog zdravlja, razvijati službe utemelje na lokalnoj zajednici kao alternativu institucionalizaciji te osigurati dodjelu dostatnih financijskih sredstava za skrb o duševnom zdravlju.

      Poglavlje 29.:   Carinska unija

               —

               Dovršiti usklađivanje carinskih propisa o robi i tehnologiji s dvojnom namjenom, prekursorima te krivotvorenoj i piratskoj robi.

      Poglavlje 32.:   Financijski nadzor

               —

               Uskladiti turski Kazneni zakon s Konvencijom o zaštiti financijskih interesa Europskih zajednica (Konvencija PIF) i njezinim protokolima.

         4.   PROGRAMIRANJE

   Financijska pomoć za prioritete navedene u Pristupnom partnerstvu bit će na raspolaganju putem dva financijska instrumenta: programi doneseni prije i tijekom 2006. provest će se u skladu s Uredbom Vijeća (EZ) br. 2500/2001 od 17. prosinca 2001. o pretpristupnoj financijskoj pomoći za Tursku (3). Programi i projekti koji su doneseni počevši od 2007., provest će se u skladu s Uredbom (EZ) br. 1085/2006. U okviru oba ta instrumenta, Komisija je donijela, ili će donijeti, odluke o financiranju, a nakon toga s Turskom potpisati sporazume o financiranju. Sporazumi o financiranju služe kao pravna osnova za provedbu konkretnih programa.
   Turska također ima pristup financijskim sredstvima iz višedržavnih i horizontalnih programa.
   5.   UVJETOVANOST

   Pomoć Zajednice u financiranju projekata putem pretpristupnih instrumenata uvjetovana je turskim poštovanjem obaveza preuzetih sporazumima između EZ-a i Turske, što uključuje i Odluku o Carinskoj uniji 1/95 i druge odluke, daljnje konkretne korake prema učinkovitom zadovoljavanju kriterija iz Kopenhagena, a posebno napredak u ispunjavanju posebnih prioriteta iz ovog revidiranog Pristupnog partnerstva.
   U slučaju nepoštovanja ovih općih uvjeta, Vijeće bi moglo odlučiti suspendirati financijsku pomoć na temelju Uredbe (EZ) br. 2500/2001 ili na temelju članka 21. Uredbe (EZ) br. 1085/2006. Posebni uvjeti uključeni su također u pojedinačne godišnje programe. Nakon donošenja odluka o financiranju, s Turskom će biti potpisan sporazum o financiranju.
   6.   PRAĆENJE

   Provedba Pristupnog partnerstva provjerava se pomoću mehanizama uspostavljenih Sporazumom o pridruživanju, kad je primjereno, te preko izvješća Komisije o napretku.
   Pododbori Sporazuma o pridruživanju pružaju mogućnost preispitivanja provedbe prioriteta iz Pristupnog partnerstva i postignutog napretka u pogledu pravne prilagodbe, uvođenja i provedbe. Odbor za pridruživanje raspravlja o ukupnom razvoju, napretku i problemima u ispunjavanju prioriteta iz Pristupnog partnerstva, kao i o konkretnim pitanjima koja mu proslijede pododbori.
   Praćenje programa za pretpristupnu financijsku pomoć zajednički provode Turska i Komisija, preko Zajedničkog odbora za praćenje (ZOP)/Odbor za praćenje i provedbe programa IPA. Kako bi se osigurala učinkovitost praćenja, projekti koji se financiraju kroz svaki pojedinačni sporazum o financiranju moraju obuhvaćati provjerljive i mjerljive pokazatelje dostignuća. Nadzor koji se temelji na tim pokazateljima pomaže Komisiji, ZOP-u/Odboru za praćenje i provedbe programa IPA i Turskoj da naknadno, kada je to potrebno, preorijentiraju programe i oblikuju nove. ZOP/Odbor za praćenje i provedbe programa IPA osigurava da aktivnosti koje se financiraju kroz pretpristupne programe budu u skladu s Pristupnim partnerstvom.
   Pristupno partnerstvo će se prema potrebi nastaviti prilagođavati sukladno članku 2. Uredbe (EZ) br. 390/2001.

      (1)  Vidjeti također deklaraciju Europske zajednice i njezinih država članica od 21. rujna 2005.

      (2)  SL L 255, 30.9.2005., str. 22. Direktiva kako je zadnje izmijenjena Uredbom Komisije (EZ) br. 1430/2007 (SL L 320, 6.12.2007., str. 3.).

      (3)  SL L 342, 27.12.2001., str. 1. Uredba stavljena izvan snage Uredbom (EZ) br. 1085/2006.


title: Odluka Europskog parlamenta (EU) 2016/1575 od 28. travnja 2016. o zaključenju poslovnih knjiga Agencije Europske unije za temeljna prava za financijsku godinu 2014.

text:
               14.9.2016

               HR

               Službeni list Europske unije

               L 246/373

         ODLUKA EUROPSKOG PARLAMENTA (EU) 2016/1575
   od 28. travnja 2016.
   o zaključenju poslovnih knjiga Agencije Europske unije za temeljna prava za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Agencije Europske unije za temeljna prava za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Agencije Europske unije za temeljna prava za financijsku godinu 2014., s odgovorom Agencije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Agencija treba dobiti za izvršenje proračuna za financijsku godinu 2014. (05584/2016 – C8-0064/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu Vijeća (EZ) br. 168/2007 od 15. veljače 2007. o osnivanju Agencije Europske unije za temeljna prava (4), a posebno njezin članak 21.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A8-0108/2016),

               1.

               utvrđuje da završni godišnji financijski izvještaji Agencije Europske unije za temeljna prava odgovaraju obliku u kojemu su sadržani u prilogu izvješću Revizorskog suda;

               2.

               odobrava zaključenje poslovnih knjiga Agencije Europske unije za temeljna prava za financijsku godinu 2014.;

               3.

               nalaže svojem predsjedniku da ovu Odluku proslijedi direktoru Agencije Europske unije za temeljna prava, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 334.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 53, 22.2.2007., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: 2014/741/EU: Odluka Vijeća od 21. listopada 2014. o stajalištu koje treba usvojiti u ime Europske unije u okviru Odbora o javnoj nabavi u pogledu povlačenja prigovora Unije na brisanje triju subjekata iz japanskog Priloga 3. priloženog Dodatku I. Sporazumu o javnoj nabavi

text:
               29.10.2014

               HR

               Službeni list Europske unije

               L 308/97

         ODLUKA VIJEĆA
   od 21. listopada 2014.
   o stajalištu koje treba usvojiti u ime Europske unije u okviru Odbora o javnoj nabavi u pogledu povlačenja prigovora Unije na brisanje triju subjekata iz japanskog Priloga 3. priloženog Dodatku I. Sporazumu o javnoj nabavi

      (2014/741/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Dana 29. kolovoza 2001. obavijest Japana na temelju članka XXIV. stavka 6.(b) Sporazuma WTO-a o javnoj nabavi iz 1994. („GPA iz 1994.”) o brisanju subjekata East Japan Railway Company, Central Japan Railway Company i West Japan Railway Company („tri željeznička prijevoznika”) iz japanskog Priloga 3. Dodatku I. dostavljena je strankama GPA-a iz 1994.

               (2)

               Dana 1. listopada 2001. Unija je uložila prigovor, na temelju članka XXIV. stavka 6.(b) GPA-a iz 1994., na predložene izmjene o kojima je Japan uputio obavijest kako bi se temeljito preispitali razlozi za predviđeno brisanje triju željezničkih prijevoznika s popisa zbog zabrinutosti koja je izražena.

               (3)

               Unatoč savjetovanjima koja su provedena između Unije i Japana, i za razliku od drugih stranaka koje su podnijele prigovor, Unija nije povukla svoj prigovor.

               (4)

               Prigovor Unije uzet je u obzir tijekom revizije GPA-a iz 1994. Japan nije uvrstio tri željeznička prijevoznika u japanski Prilog 3. Dodatku I., ali je naveo bilješku da se tri željeznička prijevoznika smatraju uvrštenima u japanski Prilog 3. sve dok Unija ne povuče svoj prigovor na njihovo brisanje.

               (5)

               U okviru razrade opsega sporazuma o slobodnoj trgovini između EU-a i Japana te u kontekstu pregovora o javnoj nabavi u okviru tog sporazuma o slobodnoj trgovini, Unija je izrazila spremnost da povuče svoj prigovor na brisanje triju željezničkih prijevoznika, u skladu s pristupom koji je Vijeće prihvatilo u pogledu Plana o željezničkom i gradskom prometu i ne dovodeći u pitanje ocjenu razine tržišnog natjecanja na japanskom tržištu željezničkih usluga.

               (6)

               U svjetlu potvrde Japana da namjerava značajno revidirati uvjete primjene klauzule o operativnoj sigurnosti u bilješci 4. u japanskom Prilogu 2. i bilješci 3.(a) u japanskom Prilogu 3. Dodatku I. te promicati transparentnu i nediskriminirajuću praksu javne nabave u tim trima prijevoznicima, Unija bi trebala povući prigovor na brisanje tih prijevoznika.

               (7)

               Povlačanjem prigovora ne bi se trebalo dovoditi u pitanje stajalište Unije unutar Odbora za javnu nabavu u vezi s odlukom o okvirnim kriterijima za dokazivanje djelotvornog uklanjanja vladine kontrole ili utjecaja nad subjektom obuhvaćenim javnom nabavom, u skladu s člankom XIX. stavkom 8. revidiranog GPA-a, osobito kad se dokazuje jesu li vladina kontrola ili utjecaj djelotvorno uklonjeni u slučajevima u kojima predmetni subjekti ne djeluju u konkurentnom okruženju.

               (8)

               Primjereno je utvrditi stajalište koje treba usvojiti u ime Unije unutar Odbora za javnu nabavu o povlačenju prigovora,

         DONIJELO JE OVU ODLUKU:
   Članak 1.
   Stajalište koje treba usvojiti u ime Unije unutar Odbora za javnu nabavu jest da Unija povlači prigovor na brisanje subjekata East Japan Railway Company, Central Japan Railway Company i West Japan Railway Company iz japanskog Priloga 3. Dodatku I. Sporazumu o javnoj nabavi.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 21. listopada 2014.

            Za Vijeće

            Predsjednik

         S. GOZI


title: 2014/566/EU: Odluka Europskog parlamenta od 3. travnja 2014. o zatvaranju računa Europskog centra za razvoj strukovnog osposobljavanja za financijsku godinu 2012.

text:
               5.9.2014

               HR

               Službeni list Europske unije

               L 266/173

         ODLUKA EUROPSKOG PARLAMENTA
   od 3. travnja 2014.
   o zatvaranju računa Europskog centra za razvoj strukovnog osposobljavanja za financijsku godinu 2012.
   (2014/566/EU)
   EUROPSKI PARLAMENT,

               —

               uzimajući u obzir konačne godišnje financijske izvještaje Europskog centra za razvoj strukovnog osposobljavanja za financijsku godinu 2012.,

               —

               uzimajući u obzir izvješće Revizorskog suda o godišnjim financijskim izvještajima Europskog centra za razvoj strukovnog osposobljavanja za financijsku godinu 2012., zajedno s odgovorima Centra, (1)

               —

               uzimajući u obzir preporuku Vijeća od 18. veljače 2014. (05849/2014 – C7-0054/2014),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (2), a posebno njezin članak 185.,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije te o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu Vijeća (EEZ) br. 337/75 od 10. veljače 1975. o osnivanju Europskog centra za razvoj strukovnog osposobljavanja, (4) a posebno njezin članak 12.a,

               —

               uzimajući u obzir Uredbu Komisije (EZ, Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 77. i Prilog VI. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za zapošljavanje i socijalna pitanja (A7-0207/2014),

               1.

               odobrava zatvaranje računa Europskog centra za razvoj strukovnog osposobljavanja za financijsku godinu 2012.;

               2.

               nalaže svojem predsjedniku da ovu Odluku proslijedi direktoru Europskog centra za razvoj strukovnog osposobljavanja, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 365, 13.12.2013., str. 21.

      (2)  SL L 248, 16.9.2002., str. 1.

      (3)  SL L 298, 26.10.2012., str. 1.

      (4)  SL L 39, 13.2.1975., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.